Մի-17-ի աղետ Կունուրի մոտ

Մի-17-ի աղետ Կունուրի մոտ, ավիավթար, որը տեղի է ունեցել 2021 թվականի դեկտեմբերի 8-ին։ Հնդկաստանի ռազմաօդային ուժերի Մի-17Վ-5 ուղղաթիռը կործանվել է Կունուրի մոտ (Հնդկաստան, Թամիլնադ նահանգ)։ Օդանավում գտնվող 14 մարդուց (անձնակազմի 4 անդամ և 10 ուղևոր) միայն մեկն է ողջ մնացել։

Զոհերի թվում են Հնդկաստանի պաշտպանության շտաբի պետ Բիպին Ռավաթը և նրա կինը՝ Մադուլիկա Ռավաթը։

Ուղղաթիռ 
Վթարի ենթարկված Մի-17-ը 2008 թվականին կնքված պայմանագրով Հնդկաստանի ՌՕՈՒ-ին հասցրած 80 ուղղաթիռներից մեկն էր ։ Հասցվել է 2013 թվականին։ Վերջին տեխնիկական սպասարկումից հետո թռչել է ավելի քան 26 ժամ։

Անձնակազմ 

 Պրիթվի Սինգհ Չաուխան, Մի-17-ի անձնակազմի հրամանատարը, նաև եղել է թևի հրամանատարը և Հնդկաստանի ՌՕՈՒ 109-րդ ուղղաթիռային ստորաբաժանման հրամանատարը։
 Քուլդիպ Սինգհ, երկրորդ օդաչու և էսկադրիլիայի առաջնորդ։

Անձնակազմի մեջ էին մտնում նաև երկու կրտսեր ենթասպաներ։

Աղետ 

Բիպին Ռավաթը Պալամայից ինքնաթիռով ժամանել է Սուլուր ռազմաբազա։ Այնուհետև նա նստել է Մի-17 ուղղաթիռ, որը պետք է իրականացներ Սուլուր ռազմական օդանավակայան-Հնդկաստանի ՌՕՈՒ ռազմական քոլեջ չվերթը։ Ուղղաթիռը տեղական ժամանակով ժամը թռչել է 11։ 47-ին։ Քոլեջի տարածք ժամանելու նախատեսված ժամանակը՝ 12։20։

Ժամը 12:10-ի սահմաններում Մի-17Վ-5-ը բախվել է գետնին իր նպատակակետից 11 կիլոմետր հեռավորության վրա՝ Կունուր քաղաքի մոտ։ Բախման ժամանակ ուղղաթիռը այրվել է։

Զոհվածներ և վիրավորներ 
Կործանումից հետո ՌՕՈՒ-ն հայտարարություն է հրապարակել, որը հաստատում է ուղղաթիռում գտնվող 14 հոգուց 13-ի մահը։

Բացի Ռավաթից, որը ռազմական քոլեջ էր ուղևորվում դասախոսություն կարդալու համար, չվերթի ուղևորներն էին նրա կինը՝ Մադուլիկ Ռաջ Սինգհ Ռավաթը, նրա օգնական բրիգադի գեներալ Լ. Լիդդերը և նրա շտաբի սպա փոխգնդապետ Հարջինդեր Սինգհը։ Ուղղաթիռում եղել են նաև հինգ այլ սերժանտներ և զինվորներ։

Միակ փրկվածը Վարուն Սինգհն է, որը բուժում է ստանում Վելինգթոնի զինվորական հոսպիտալում։

Ծանոթագրություններ